เซ็ทเกมใหม่!
*หลังจาก “โมนิก้า” สาระวนอยู่กับปัญหาโลกแตกสารพันหลายเรื่องพักใหญ่ๆ ในที่สุดก็ได้เวลากลับสู่โลกของการเม้าท์มอย เพื่อทำให้ชีวิตมีรสชาติมากขึ้นกว่าเดิมเสียที เดี๊ยนถึงอยากให้แฟนคลับพยายามทำความเข้าใจกับเรื่องต่างๆ มากขึ้น และพยายามโอนอ่อนผ่อนปรนไปตามกระแส เพราะในโลกของความเป็นจริงไม่มีอะไรที่แน่นอนตายตัวนะจะบอกให้
1 ก.ย. 2560

เจาะกระดาน : โมนิก้าและทีมงาน
*หลังจาก “โมนิก้า” สาระวนอยู่กับปัญหาโลกแตกสารพันหลายเรื่องพักใหญ่ๆ ในที่สุดก็ได้เวลากลับสู่โลกของการเม้าท์มอย เพื่อทำให้ชีวิตมีรสชาติมากขึ้นกว่าเดิมเสียที เดี๊ยนถึงอยากให้แฟนคลับพยายามทำความเข้าใจกับเรื่องต่างๆ มากขึ้น และพยายามโอนอ่อนผ่อนปรนไปตามกระแส เพราะในโลกของความเป็นจริงไม่มีอะไรที่แน่นอนตายตัวนะจะบอกให้
*ฉะนั้นการที่ต้นสัปดาห์ดัชนีวิ่งขึ้นไปถึง 1,626.22 จุด แต่ทำไปทำมาวานนี้ทรุดลงไปถึง 1,607.78 จุด ก่อนจะเด้งขึ้นมายืนอยู่ที่ 1,616.16 จุด บวกไป 2.82 จุด ด้วยมูลค่า 5.30 หมื่นล้านบาท “โมนิก้า” ถือเป็นมูฟเมนต์ที่พบได้เป็นประจำในยามที่ทุกอย่างยังวนไปวนมา ซึ่งทำให้เดี๊ยนนึกถึงเนื้อเพลงท่อนที่ว่า จุดเทียนเวียนวน เรามาหลายคน วนเอ๋ยวนเวียน หมุนกลับสลับเปลี่ยน เรามาจุดเทียน เวียนเอ๋ยเวียนวน!…อิอิอิ
*ที่สำคัญคือ ท่อนเพลงดังกล่าวเป็นการบอกเล่าให้ชาวหุ้นได้รู้ว่า มันก็เป็นเช่นนี้แหล่ะ..โยม! เมื่อดัชนีวิ่งทะลุแนวต้านสำคัญได้สำเร็จ ก็ต้องต่อสู้กับแนวต้านถัดไปอีกครั้ง หากไม่สามารถฝ่าทะลุแนวต้านดังกล่าวขึ้นไปได้ ก็จะมีแรงเทขายถล่มออกมาเป็นประจำ แถมหุ้นบลูชิพยังสลับหน้าตากันขึ้นไม่เว้นในแต่ละวัน มันถึงเป็นจังหวะของการเข้าทำวันต่อวันไงล่ะค่ะ
*ประเด็นนี้ดูได้จากอาการผลุบๆ โผล่ๆ ของหุ้นปูนใหญ่ BANPU  พยายามเทคตัวให้ผ่านแนวต้าน 17.30 บาท ต่อจากนั้นขึ้นมาเจอแนวต้าน 17.60 บาท แต่สุดท้ายทำไม่สำเร็จตามใจปรารถนา แต่ยังสามารถยืนปิดที่ระดับ 17.60 บาท บวกไป 0.20 บาท ด้วยมูลค่า 1 พันล้านบาท “โมนิก้า” มองเป็นเรื่องของจังหวะของการเข้าเล่น ไม่มีประเด็นอะไรต้องคิดมาก ส่วนจะซ้ำรอย (ขึ้นแล้วลง) หรือไม่? วันนี้ต้องดูกันเอาเองค่ะ
*เช่นเดียวกับในรายของ TRUE ช่วงนี้ออกอาการวิ่งวนเหมือนหนูติดจั่น แม้จะพยายามเทคตัวขึ้นไปให้สูงกว่ายอดเดิมที่บริเวณ 5.75 บาท สุดท้ายก็ทำไม่สำเร็จตามที่หวัง เพราะทำได้แค่เพียงยืนปิดที่ 5.60        บาท บวกไป 0.05 บาท ด้วยมูลค่า 1.36 พันล้านบาท น่าจะเป็นลักษณะขาดแรงส่งอีกเช่นเคย ภาพของหุ้นถึงออกไปในทาง “ขึ้นแล้วลง” ถึงกระนั้นก็มีจุดที่น่าสนใจอยู่อย่างหนึ่งว่า หากวันนี้สามารถขยับขึ้นได้ น่าจะเป็นการสลัดภาพเก่าได้หมดเกลี้ยงนะจ๊ะ
*ส่วนรายที่สลัดได้สำเร็จอย่างสวยงาม “โมนิก้า” ขอพุ่งเป้าไปที่ BIG ทะยานขึ้นมาปิดที่ 3.62 บาท บวกไป 0.30 บาท หรือขึ้นไป 9% ด้วยมูลค่า 489 ล้านบาท ซึ่งเป็นการยืนปิดเหนือแนวต้าน 3.50 บาทได้อย่างแข็งแกร่งเป็นวันแรก หากวันนี้ยังยืนระยะได้ต่ออีกหนึ่งวัน และวันถัดไปกระชากขึ้นไปปิดบวกได้อีกนิดหน่อย ก็จะทำให้กระบวนการเปลี่ยนฐานสำเร็จดังหมายนะคะ
*หากเม้าท์ถึงประเด็นการเปลี่ยนแปลงที่สำคัญ “โมนิก้า” ย่อมชายตามอง WORK อย่างรวดเร็ว เพราะเป็นหุ้นที่มีพัฒนาการดีขึ้นอย่างต่อเนื่อง ล่าสุดขยับขึ้นมาปิดที่ 73.50 บาท บวกไป 4.50 บาท หรือขึ้นไป 6.50% ด้วยมูลค่า 534 ล้านบาท โดยสัญญาณเทคนิคฟ้องว่า เข้าเขตซื้อมากเกินไป! เดี๊ยนถือเป็นประเด็นที่นักเล่นต้องเริ่มคิดกันอีกครั้งว่า “ลุย” หรือ “ถอย” เพราะข้อมูลเริ่มไม่ไปในทางเดียวกันเจ้าค่ะ
*เช่นเดียวกับในรายของ THAI ทะยานขึ้นมาปิดที่ 18.10 บาท บวกไป 0.90 บาท หรือขึ้นไป 5.20% ด้วยมูลค่าการซื้อขาย 355 ล้านบาท  “โมนิก้า” มองเป็นประเด็นที่นักเล่นต้องไตร่ตรองให้มากสุดเท่าที่จะทำได้ เพราะสิ่งที่เกิดขึ้นกับหุ้นตัวนี้ไม่เคยมีอะไรที่เป็นเรื่องปกติสักอย่าง ไม่ว่าจะเป็นเรื่องผลงาน หรือเรื่องราคาหุ้น มักทำให้ชื่นใจแค่ชั่วคราว จึงไม่แน่ใจว่า เที่ยวนี้จะวิ่งทะลุแนวต้าน 19 บาทได้อะป่าว!
*เม้าท์ถึงเรื่องแสบๆ คันๆ ขึ้นมาทั้งที “โมนิก้า” ต้องหันมามองที่หุ้น BEC เพื่อเรียกสตินักลงทุนกลับมาอีกรอบ หลังมีคนนำประเด็นรีเทิร์นมาเป็นตัวเร้าอารมณ์ ทั้งที่เห็นกันเต็มลูกตาดวงกลมๆ เรตติ้งตก การแข่งขันนับวันจะรุนแรงมากขึ้นเรื่อยๆ เดี๊ยนถึงสงสัยเหลือเกินว่า หุ้นวิ่งขึ้นมาปิดที่ 17.30 บาท บวกไป 1 บาท หรือขึ้นไป 6% ด้วยมูลค่า 152 ล้านบาท มาจากเรื่องอะไร?
*ส่วนในรายของ ORI ถือเป็นอีกหนึ่งช็อตเด็ดของพวกขาลุย หลังหุ้นทะยานขึ้นอย่างต่อเนื่อง ก็ก่อให้เกิดกระแสเม้าท์มอยกันอย่างเมามันว่า หุ้นจะขึ้นไปสร้างฐานเหนือแนวรับ 16 บาทได้นานไหม? เพราะองค์ประกอบหลายอย่างค่อนข้างเป็นใจ แถมวานนี้กระชากขึ้นมาปิดที่ 16 บาท บวกไป 0.60 บาท หรือขึ้นไป 4.60% ด้วยมูลค่า 502 ล้านบาท มันทำให้พวกอยากรู้ต้องตามไปดูกันเป็นพรวนนะคะ
*เหมือนกับในรายของ AMA กระชากขึ้นมาปิดที่ 17.80 บาท บวกไป 0.30 บาท ด้วยมูลค่า 135 ล้านบาท “โมนิก้า” ถือเป็นจังหวะที่น่า follow buy เสียเหลือเกิน เพราะสิ่งที่เกิดขึ้นเที่ยวนี้มันเป็นเหมือนการตอบสนองความกังวลใจได้มลายหายไปหมดสิ้น แมงเม้าท์ถึงพูดเป็นเสียงเดียวกันว่า หากแรงซื้อเข้ามาอย่างสมบูรณ์แบบจริงๆ เที่ยวนี้ต้องขึ้นไปปักหลัก  20 บาทให้ได้ หากไม่เป็นเหมือนกับที่เม้าท์ไว้ รีบชิ่งออกจากวงนี้ได้เลยค่ะ